《桔槔叹》
清代·张象津

城中祷雨城外晴，城外祷雨赭云生。赭云散尽暮天碧，城外遍起桔槔声。

桔槔彻夜声不停，判将身手与天争。天公仁闵覆苍生，百神司命周八纮。

雨师唤云云不应，雷公鞭鼓鼓不鸣。付与桔槔自作程，桔槔非人水不行。

鹤俯鹳啄尻首并，汗流渍与井干平。畦中依然水不盈，苗稀散作鱼尾赪。

夜阑气尽声不尽，隐隐倦力相支撑。此时肃肃晓风清，城中达官梦初醒。

美人素绠汲银瓶，辘轳却向雕阑听。

作者简介：张象津，字汉渡，山东新城人。乾隆庚子举人，官济宁学正。有《白云山房诗集》。